钦定古今图书集成/方舆汇编/职方典/第1448卷 > 《养利州公堂记》姚镆
## 钦定古今图书集成/方舆汇编/职方典/第1448卷 > 《养利州公堂记》姚镆

养利州，故土司也。宣德初，土酋以僭逆诛，铨流官同
知、判官、吏目以理州事者已五十馀年。成化间，郡守
韩廷佐复言其非便，于是再为更定，去同判，设知州
以治之，又二十馀年。然其俗本彝，而流官至此亦复
彝之，故官与民恒相诟而不能以相适，况欲有所改
于其俗乎？今罗侯爵既得命来视州事，始以慈惠抚
民，民用帖服。三年益浃悦，乃告其众曰：“吾命吏也，若
州仪观不备，岂我国家设州分治意哉？吾与若更新
之，可乎？”皆曰“然。”于是官出其赢，民输其有，征匠僦工
乃即其土之高爽者为厅，厅后为堂，厅左右为库、为
室，厅前为楼、为门，临莅有所，燕休有次，而昼夜出入
有禁，凛乎公府之规矣。继又即其便近者为“申明亭”
以饰里闾，为社学以教子弟，为公馆以属四方之宾
客。取其幽旷静洁者，为城隍庙、为山川、社稷、州厉三
坛，尸而祝之，以严祠宇。向无城，为之垣，其四周而复
为门，所以固保障也。城之外有水五，悍急不可渡，为
之杠梁其上，而或构亭为望，所以利济涉也。夫以荒
墟断落之萧条，瘴露“江涛之迷恶，而能月修岁葺，悉
去其陋。一旦使官有宁处，神有恒栖，居者有固守，行
者有夷途”，侯于是州亦勤劳哉！况其所为民者，复知
巾履以为装，通书写以为业，人物渐向华风，是又皆
侯训教所及也，侯则诚贤矣。夫。昔之潮与柳，皆古蛮
彝。潮得一韩昌黎变之，养士治民，俱有成法，而其俗
始笃于文。行柳得一柳子厚为之，凡城郭巷道皆治，
而其民亦始乐生兴事。然则天下之俗，成乎其人亦
多矣。使先此为守，而皆若侯之今日，则其效当不止
是。使他州之为牧，而皆若侯之为心，则其可感而化
者，又岂养利之民为然哉？顾因循玩愒，往往一遇其
所难而遂却足自废，可叹也矣。侯字德器，江西吉水
名家；尝训于吾慈：“有善教慈之人，至今爱慕之。”予亦
辱侯之教，而爱慕则尤深焉。阔别十年馀，偶以宦途
相值，方幸有会于侯，而又喜侯之能于其政也。故为
书其概，以归之土人，俾镌诸石。